b'\n_START_ARTICLE_\nKiowat\n_START_SECTION_\nEsihistoriallinen aikakausi\n_START_PARAGRAPH_\nKiowat tulivat oman legendansa mukaan maailmaan ontosta puunrungosta yksi kerrallaan. Er\xc3\xa4s lasta odottava kiowa-nainen j\xc3\xa4i vatsastaan kiinni rungon suulle ja esti n\xc3\xa4in muiden heimoveljien p\xc3\xa4\xc3\xa4syn ulos. T\xc3\xa4m\xc3\xa4n vuoksi kiowia oli melko v\xc3\xa4h\xc3\xa4n. Heid\xc3\xa4n omakielinen nimens\xc3\xa4 Kwuda juonsi edell\xc3\xa4 mainitusta ja tarkoitti kiowa-historioitsija Momadayn mukaan "tulossa ulos"._NEWLINE_Kiowien perim\xc3\xa4tieto kertoo heid\xc3\xa4n olleen l\xc3\xa4ht\xc3\xb6isin Yellowstonen alueilta Montanasta. Useat tutkijat ovat toista mielt\xc3\xa4. He ovat j\xc3\xa4ljitt\xc3\xa4neet kiowien muinaisen alkuper\xc3\xa4n Meksikoon. Heid\xc3\xa4n esihistoriallisessa kulttuurissaan on vaikutteita niin Rio Granden pueblo-intiaaneilta kuin Mesoamerikan varhaisilta asukkailta. Kiowien tulo Montanaan on tapahtunut ennen historiallista aikaa, viimeist\xc3\xa4\xc3\xa4n 1600-luvun aikana. Heid\xc3\xa4n naapureinaan asuivat tuolloin mustajalat, kutenait ja flatheadit. Kaikkien kulttuurista on l\xc3\xb6ytynyt monia yhteisi\xc3\xa4 piirteit\xc3\xa4. 1600-luvun lopulla kiowiin liittyi joukko athabascankielisi\xc3\xa4 Kanadasta tulleita maastamuuttajia, joista my\xc3\xb6hemmin k\xc3\xa4ytettiin kiowa-apassien nime\xc3\xa4._NEWLINE_Varhaisimmat eurooppalaisten tekem\xc3\xa4t havainnot kiowista olivat vuodelta 1682. Ne oli kirjannut ranskalainen tutkimusmatkailija Robert Cavalier la Salle. H\xc3\xa4n k\xc3\xa4ytti Mississippijoen varrella n\xc3\xa4kemist\xc3\xa4\xc3\xa4n hevosia omistavista intiaaneista nime\xc3\xa4 Manrhroat. T\xc3\xa4m\xc3\xa4 nimi yhdistettiin my\xc3\xb6hemmin kiowiin._NEWLINE_1700-luvun alussa kiowat asettuivat crow-intiaanien luvalla Wyomingin rajoille Black Hillsin (mustat vuoret) l\xc3\xa4nnenpuoleisille tasangoille. Wyomingin koillisilta alueilta l\xc3\xb6ytyy kiowien pyh\xc3\xa4 paikka Bear Butte eli Devils Tower. T\xc3\xa4m\xc3\xa4 kantoa muistuttava suuri basalttivuori oli heid\xc3\xa4n omalla kielell\xc3\xa4\xc3\xa4n Tsoia "Kalliopuu". Shoshonit asuivat kiowista l\xc3\xa4nteen ja comanchet hallitsivat etel\xc3\xa4npuoleisia alueita. Kiowat k\xc3\xa4viv\xc3\xa4t kauppaa l\xc3\xa4hettyvill\xc3\xa4 asuvien mandanien, hidatsain ja arikarain kanssa._NEWLINE_Hevosten mukana tullut uusi el\xc3\xa4m\xc3\xa4ntapa sai kiowat siirtym\xc3\xa4\xc3\xa4n tiipii-asutukseen ja soturiseuroihin. Ratsujen etuja hy\xc3\xb6dynt\xc3\xa4en kiowat alkoivat tehd\xc3\xa4 ry\xc3\xb6st\xc3\xb6retki\xc3\xa4 New Mexicoon, jonne levinnyt Uuden-Espanjan siirtokunta tunsi heid\xc3\xa4t nimell\xc3\xa4 caigua. Kiowat solmivat ennen 1700-luvun puoliv\xc3\xa4li\xc3\xa4 lyhyit\xc3\xa4 sotaliittoja comanchien, utein ja navajojen kanssa._NEWLINE_Saman vuosisadan j\xc3\xa4lkimm\xc3\xa4isell\xc3\xa4 puoliskolla it\xc3\xa4isen muuttoliikkeen tuomat siouxit ja cheyennet pakottivat kiowat siirtym\xc3\xa4\xc3\xa4n pois Black Hillsist\xc3\xa4. Joitakin vuosia Nebraskan biisonialueita samoiltuaan kiowat joutuivat v\xc3\xa4istym\xc3\xa4\xc3\xa4n siouxien hy\xc3\xb6kk\xc3\xa4ysten alta Kansasiin ja Texasiin. Siell\xc3\xa4 hallitsevat comanchet yrittiv\xc3\xa4t pakkokeinoin ty\xc3\xb6nt\xc3\xa4\xc3\xa4 tunkeilijat pois, mutta aselepo kansojen v\xc3\xa4lill\xc3\xa4 solmittiin 1700-luvun lopulla.\n_START_SECTION_\nTasankojen kauppiaat ja soturit\n_START_PARAGRAPH_\nKiowat saivat espanjalaisilta kauppiailta lis\xc3\xa4\xc3\xa4 ratsuja, kiv\xc3\xa4\xc3\xa4rej\xc3\xa4 ja orjia. Niin hevoset kuin orjatkin kaupattiin useimmiten eteenp\xc3\xa4in monille muille etel\xc3\xa4n heimolle. 1700-luvun loppupuolella kiowat solmivat kauppasuhteet St. Louisin ranskalaisiin ja lis\xc3\xa4siv\xc3\xa4t myyntituotteidensa valikoimia. Yhdysvaltain ensimm\xc3\xa4inen kosketus kiowiin tapahtui satunnaisia kauppiaita lukuun ottamatta Lewisin ja Clarkin tutkimusretken yhteydess\xc3\xa4 vuonna 1805. Retkikunta ilmoitti n\xc3\xa4hneens\xc3\xa4 noin 700 kiowaa leiriytynein\xc3\xa4 North Platte -joen varrelle Nebraskaan ja k\xc3\xa4yv\xc3\xa4n kauppaa alueen muiden heimojen kanssa._NEWLINE_1800-luvulle siirrytt\xc3\xa4ess\xc3\xa4 kiowien lukuisat ry\xc3\xb6st\xc3\xb6retket ylettyiv\xc3\xa4t yh\xc3\xa4 etel\xc3\xa4mp\xc3\xa4\xc3\xa4n, jopa Meksikoon asti. He k\xc3\xa4viv\xc3\xa4t sotaa varsinkin Texasin alueen valkoista v\xc3\xa4est\xc3\xb6\xc3\xa4 vastaan, ja yhdess\xc3\xa4 comanchien kanssa kiowista tuli etel\xc3\xa4isten tasankojen sotaisin ja pel\xc3\xa4tyin intiaanikansa._NEWLINE_Kolme vuosikymment\xc3\xa4 jatkuneiden rauhattomuuksien j\xc3\xa4lkeen kiowat tekiv\xc3\xa4t vuonna 1837 Yhdysvaltain kanssa ensimm\xc3\xa4isen rauhansopimuksensa, ja 1840-luvulla he solmivat pysyv\xc3\xa4n liiton comanchien, cheyennien ja arapahojen kanssa. Yhdysvaltalaiset olivat halukkaita tekem\xc3\xa4\xc3\xa4n uusia rauhansopimuksia intiaanien kanssa mutta ep\xc3\xa4onnistuivat pyrkimyksiss\xc3\xa4\xc3\xa4n. Suurena syyn\xc3\xa4 t\xc3\xa4h\xc3\xa4n voidaan pit\xc3\xa4\xc3\xa4 Texasin tasavaltaa edustaneiden sotilaiden suorittamaa joukkomurhaa, jonka kohteiksi joutui useita rauhanneuvotteluihin saapuneita comanchep\xc3\xa4\xc3\xa4llik\xc3\xb6it\xc3\xa4. T\xc3\xa4m\xc3\xa4 lis\xc3\xa4si entisest\xc3\xa4\xc3\xa4n kiowien ja comanchien ep\xc3\xa4luuloa ja vihaa kaikkia valkoisia kohtaan. My\xc3\xb6s pohjoiseen Meksikoon tehdyt ry\xc3\xb6st\xc3\xb6retket lis\xc3\xa4\xc3\xa4ntyiv\xc3\xa4t. Coloradon utet ja New Mexicon navajot joutuivat alttiiksi kiowien toistuville ry\xc3\xb6st\xc3\xb6retkille samoin kuin kaukana etel\xc3\xa4ss\xc3\xa4 sijaitsevat Jukatanin niemimaan trooppiset alueet, josta kiowat toivat ry\xc3\xb6st\xc3\xb6saaliinaan papukaijoja ja apinoita. Vuosien 1830 ja 1848 v\xc3\xa4lisen\xc3\xa4 ajanjaksona kiowien ja comanchien on espanjalaisten raportin mukaan kerrottu surmanneen yli 2\xc2\xa0600 meksikolaista._NEWLINE_Kiowien sodat Yhdysvaltain joukkoja ja meksikolaisia vastaan jatkuivat pitk\xc3\xa4lle 1860-luvulle. Vuonna 1864 allekirjoitettua Little Arkansasin sopimusta ei noudattanut sen enemp\xc3\xa4\xc3\xa4 intiaanit kuin amerikkalaisetkaan. Asuinalueittensa rajoja rikkovat kiowat ja comanchet kielt\xc3\xa4ytyiv\xc3\xa4t lopettamasta sopimuksessa kielletty\xc3\xa4 ihmiskauppaa. Kun liittovaltion asiamiehet vaativat intiaaneja vapauttamaan vankinaan olevat valkoiset naiset he suostuivat tekem\xc3\xa4\xc3\xa4n sen vain suuria lunnaita vastaan. T\xc3\xa4m\xc3\xa4 muodostui kannattavaksi liiketoimiksi niin kiowille kuin comancheillekin, ja siit\xc3\xa4 tuli hetkeksi aikaa julkinen k\xc3\xa4yt\xc3\xa4nt\xc3\xb6.\n_START_SECTION_\nSuuri rauhanneuvottelu\n_START_PARAGRAPH_\nVuonna 1867 Yhdysvaltain kongressi asetti erityisen komission (Indian Peace Comission) tutkimaan intiaanisotien taustalta l\xc3\xb6ytyvi\xc3\xa4 syit\xc3\xa4. Kun sek\xc3\xa4 siviileist\xc3\xa4 ett\xc3\xa4 sotilaista koostunut komissio julkitoi raporttinsa tulokset vuotta my\xc3\xb6hemmin k\xc3\xa4ytettiin sen suosituksia uuden rauhanpolitiikan perustana. Raportti, joka oli p\xc3\xa4\xc3\xa4osin laadittu l\xc3\xa4nnen monien intiaanituntijoiden kanssa k\xc3\xa4ytyjen keskustelujen perusteella, kritisoi huonosti hoidettua intiaanipolitiikkaa, ja piti Yhdysvaltain ep\xc3\xa4oikeudenmukaista kohtelua intiaanisotien suurimpana syyn\xc3\xa4._NEWLINE_Rauhankomission aloitteesta vireille pantu suuri rauhankokous pidettiin Fort Laramiessa 1868. Kiowat suostuivat comanchien tavoin siirtym\xc3\xa4\xc3\xa4n heille osoitettuun reservaattiin. El\xc3\xa4m\xc3\xa4 siell\xc3\xa4 ei taannut pysyv\xc3\xa4\xc3\xa4 rauhaa, sill\xc3\xa4 jo seuraavan vuosikymmenen alussa erimielisyydet leimahtivat uudelleen. Reservaattiel\xc3\xa4m\xc3\xa4\xc3\xa4n kyll\xc3\xa4styneet kiowat pitiv\xc3\xa4t suuren aurinkotanssin kes\xc3\xa4ll\xc3\xa4 1870 kutsuen comanchet ja cheyennet vieraikseen. Nuoret kiowa-soturit olivat valmiit palaamaan vanhan kulttuurinsa pariin tasangoille, ja ajatus her\xc3\xa4tti laajaa kannatusta vieraiden parissa.\n_START_SECTION_\nRed Riverin sota\n_START_PARAGRAPH_\nReservaateistaan biisonien per\xc3\xa4\xc3\xa4n l\xc3\xa4hteneiden intiaanien usko vanhan el\xc3\xa4m\xc3\xa4ntavan s\xc3\xa4ilytt\xc3\xa4miseksi ei toteutunut. Valkoiset mets\xc3\xa4st\xc3\xa4j\xc3\xa4t olivat tyhjent\xc3\xa4neet riistan tasangoilla. Vuoden 1874 aikana kiowien, comanchien, arapahojen ja cheyennien aiheuttamat levottomuudet laajenivat Texasin pohjoisosista Coloradoon ja Kansasiin. Eversti Nelson A. Milesin johtamat Yhdysvaltain sotavoimat p\xc3\xa4\xc3\xa4ttiv\xc3\xa4t lopullisesti tukahduttaa etel\xc3\xa4isten tasankointiaanien kapinoinnin. Parikymment\xc3\xa4 erillist\xc3\xa4 taistelua sis\xc3\xa4lt\xc3\xa4nyt tapahtumasarja tunnetaan Red Riverin sotana. Syyskuun lopulla armeijan k\xc3\xa4ytt\xc3\xa4m\xc3\xa4t tonkawa-tiedustelijat l\xc3\xb6ysiv\xc3\xa4t intiaanien suuren talvileirin Palo Duron kanjonista Texasista. Vaikka hy\xc3\xb6kk\xc3\xa4ys tuli yll\xc3\xa4tyksen\xc3\xa4 ehtiv\xc3\xa4t naiset ja lapset turvaan soturien suojatessa heit\xc3\xa4. Sakean savun turvin leirins\xc3\xa4 puolustajat pakenivat ilman hevosiaan ja omaisuuttaan. Sotilaat sytyttiv\xc3\xa4t tuleen yli 200 tiipiit\xc3\xa4, tuhoten samalla valtavat m\xc3\xa4\xc3\xa4r\xc3\xa4t huopia, nahkoja ja intiaanien ruokatarvikkeita kuten kuivattua lihaa, jauhoa ja sokeria._NEWLINE_Jalkaisin pakenevat intiaanit hajaantuivat tasangoilla eri suuntiin ilman ruokaa, vaatteita tai suojaa. Tuhannet armeijan sinitakit ajoivat heit\xc3\xa4 takaa ja ottivat talteen ensin haavoittuneet, sen j\xc3\xa4lkeen vanhukset, naiset ja lapset. Pakoon selvinneet hajaantuivat. Vuonna 1875 intiaanit luopuivat lopullisesti vastarinnasta, ja siirtyiv\xc3\xa4t heille osoitettuihin reservaatteihin. Presidentti Ulysses S. Grantin rauhanpolitiikan mukana lis\xc3\xa4\xc3\xa4ntynyt sotilaallinen voima levitt\xc3\xa4ytyi tasangoille. T\xc3\xa4m\xc3\xa4n puhdistuksen yhteydess\xc3\xa4 sotilaat tappoivat paljon kiowien hevosia ja l\xc3\xa4hettiv\xc3\xa4t kaikkiaan 26 p\xc3\xa4\xc3\xa4llikk\xc3\xb6\xc3\xa4 vankeuteen Floridaan._NEWLINE_Sodissa Yhdysvaltoja vastaan kiowien er\xc3\xa4\xc3\xa4ksi vahvuudeksi om mainittu monet intiaanijohtajat ja sotap\xc3\xa4\xc3\xa4llik\xc3\xb6t kuten \xc3\xa4lykk\xc3\xa4\xc3\xa4n\xc3\xa4 valtiomiehen\xc3\xa4 tunnettu Kicking Bird. Mainita voidaan my\xc3\xb6s Dohasan, Lone Wolf, Satanta ja Maman-ti._NEWLINE_1880-luvun lopulla kiowat omaksuivat Nevadan alueilta kulkeutuneen aavetanssin, jota teki tunnetuksi pohjoisten paiutein tiet\xc3\xa4j\xc3\xa4 Wovoka. Kun tanssiin kuuluvat ihmeteot paljastuivat huijaukseksi luopuivat kiowat siit\xc3\xa4, mutta kehittiv\xc3\xa4t my\xc3\xb6hemmin comanchien kanssa aavetanssin aineksista uskonnollisen peyotismin, joka levisi laajoille alueille alkuper\xc3\xa4isen intiaaniv\xc3\xa4est\xc3\xb6n keskuudessa.\n_START_SECTION_\nNykyaika\n_START_PARAGRAPH_\n1900-luvun alussa kiowat alkoivat integroitua yhdysvaltalaiseen kulttuuriin. He halusivat j\xc3\xa4lkel\xc3\xa4istens\xc3\xa4 oppivan uuden kielen, uusia ammatteja ja kohtaavan valoisan tulevaisuuden. Uuden ajan kiowista on tullut pieni, mutta t\xc3\xa4rke\xc3\xa4 osa modernia Amerikkaa. 1920-luvulla kiowa-viisikko Asah, Auchias, Hokeah, Mopope ja Tsakote toivat intiaanien omaa taidetta voimakkaasti esille, ja nousivat kansainv\xc3\xa4lisesti tunnetuiksi artisteiksi kuvaamataiteen alalla. Kiowa-historioitsija ja professori N. Scott Momaday, voitti vuonna 1968 Pulitzer-palkinnon teoksellaan "House Made of Dawn". 1980-luvun alussa nelj\xc3\xa4 nimek\xc3\xa4st\xc3\xa4 kiowa-taiteilijaa maalasi kymmenen omaan historiaansa liittyv\xc3\xa4\xc3\xa4 n\xc3\xa4ytt\xc3\xa4v\xc3\xa4\xc3\xa4 sein\xc3\xa4piirrosta kiowien kansalliseen kulttuurimuseoon Carnegiessa, Oklahomassa._NEWLINE_Oklahomassa asuu nyky\xc3\xa4\xc3\xa4n yli 12\xc2\xa0000 kiowaa. Heid\xc3\xa4n p\xc3\xa4\xc3\xa4majansa sijaitsee Carnegiessa, ja p\xc3\xa4\xc3\xa4miehen\xc3\xa4 toimii Ronald D. Twohacket. Nuoren sukupolven kiowia opiskelee runsain m\xc3\xa4\xc3\xa4rin yliopistoissa. Unescon mukaan kiowan kielen taitajia oli 1900-luvun lopulla 400 ja SIL:n mukaan yli tuhat. 2000-luvulla kiowat ovat entisest\xc3\xa4\xc3\xa4n elvytt\xc3\xa4neet omaa kulttuuriaan. Vanhoihin perinteisiin nojaava kurpitsa -tanssi on osa modernien kiowien pow-wow-juhlaa.\n_START_SECTION_\nKiowien kalenteri\n_START_PARAGRAPH_\nKiowat merkitsiv\xc3\xa4t t\xc3\xa4rkeimm\xc3\xa4t kuukausien tapahtumat kahdesti vuodessa biisoninnahkaan, joka toimi er\xc3\xa4\xc3\xa4nlaisena kuvakronikkana. T\xc3\xa4st\xc3\xa4 kalenterista huolehti heimoneuvosto, jonka p\xc3\xa4\xc3\xa4t\xc3\xb6ksell\xc3\xa4 maalattiin yksinkertainen kuva edellisten kuukausien merkitt\xc3\xa4vimm\xc3\xa4st\xc3\xa4 tapahtumasta. Kalenterista on l\xc3\xb6ydetty kuvia ja mainintoja muun muassa kes\xc3\xa4ll\xc3\xa4 1833 tapahtuneesta osagien suorittamasta kiowiin kohdistuneesta joukkomurhasta. My\xc3\xb6s seuraavana talvena tapahtunut lukuisten meteoriittien putoaminen tasangoille on merkitty muistiin. Vuonna 1849 etel\xc3\xa4isille tasangoille tullutta koleraa kuvattiin kalenterissa kiowien historian kauheimmaksi koettelemukseksi._NEWLINE_My\xc3\xb6s monet muut intiaanit ovat tunteneet tavan taltioida tapahtumia muistiin. Walam olum, delawarein "Punainen tosiasia", on tunnetuin Pohjois-Amerikan intiaanien pit\xc3\xa4mist\xc3\xa4 kuvakalentereista. My\xc3\xb6s it\xc3\xa4isill\xc3\xa4 siouxeilla dakotoilla on kalenterin k\xc3\xa4ytt\xc3\xb6 ollut tunnettu vuodesta 1800 eteenp\xc3\xa4in.\n_START_SECTION_\nUskonto\n_START_PARAGRAPH_\nKiowien t\xc3\xa4rkein seremonia oli aurinkotanssi k\'ado, joka kokosi kansan yhteen kerran vuodessa. Kes\xc3\xa4kuun puoliv\xc3\xa4liss\xc3\xa4 pidetty tilaisuus kesti noin 10 p\xc3\xa4iv\xc3\xa4\xc3\xa4. T\xc3\xa4ll\xc3\xb6in koko heimo leiriytyi ympyr\xc3\xa4n muotoon, ja jokainen ryhm\xc3\xa4 otti oman paikkansa seremoniassa. Kiowien t\xc3\xa4rkein uskonnollinen esine oli kivip\xc3\xa4inen sulin koristeltu keppi Tai-me, joka kuvasi vanhaa yliluonnollista kulttuurisankaria "Aurinkopoikaa". Sen voidaan n\xc3\xa4hd\xc3\xa4 vahvoja voimia omaavana pyh\xc3\xa4n\xc3\xa4 nukkena, joka aurinkotanssin alkaessa kiinnitettiin l\xc3\xa4\xc3\xa4kemajan keskisalkoon. Itse tanssi noudatteli paastoineen ja valvomisineen monien muiden tasankoheimojen toimitusta. Edellisist\xc3\xa4 poiketen kiowien aurinkotanssista puuttuivat kaikki itsens\xc3\xa4 silpomisen piirteet. Jopa satunnainen verenvuodatus katsottiin pahaksi enteeksi, ja sellaisen sattuessa koko tanssi lopetettiin siihen. Viimeisen aurinkotanssinsa kiowat pitiv\xc3\xa4t 1887. Kun he 1890 yrittiv\xc3\xa4t j\xc3\xa4rjest\xc3\xa4\xc3\xa4 seuraavaa tanssiaan puuttui Yhdysvaltain armeija asiaan, ja lopetti tapahtuman. Intiaanien uskonnolliset seremoniat oli hallituksen voimin julistettu rikolliseksi toiminnaksi, joiden harjoittaminen johti vankeuteen._NEWLINE_Kiowat olivat monijumalaisia ja uskoivat animismiin. Heid\xc3\xa4n alkuper\xc3\xa4isess\xc3\xa4 kulttuurissaan ei ollut suurta henke\xc3\xa4 kuten siouxeilla, eiv\xc3\xa4tk\xc3\xa4 he tunteneet taivasta tai helvetti\xc3\xa4. Kiowat palvoivat luonnonvoimia ja rukoilivat niiden suosiollisuutta eri tilanteiden mukaan. Heill\xc3\xa4 oli my\xc3\xb6s alkukantainen uskomus sielunvaellukseen. P\xc3\xb6ll\xc3\xb6t ja muut y\xc3\xb6linnut kuljettivat vainajien sielut mukanaan. Mytologiset olennot kuten k\xc3\xa4\xc3\xa4pi\xc3\xb6t, hirvi\xc3\xb6t, noidat ja vesien hyv\xc3\xa4t ja pahat henget her\xc3\xa4ttiv\xc3\xa4t pelkoa ja kunnioitusta\n_START_SECTION_\nLuokkajako\n_START_PARAGRAPH_\nKiowat jakaantuivat eri sosiaalisiin luokkiin, rikkaista k\xc3\xb6yhiin, sankareista pelkureihin. Ylin luokka Onde, (aristokraatit) muodostui t\xc3\xa4rkeist\xc3\xa4 p\xc3\xa4\xc3\xa4llik\xc3\xb6ist\xc3\xa4, suurista sotureista ja mahtavista henkimiehist\xc3\xa4. Toinen luokka, odegupa, k\xc3\xa4sitti pienempi\xc3\xa4 p\xc3\xa4\xc3\xa4llik\xc3\xb6it\xc3\xa4, parantajia ja vain rajatun omaisuuden omistajia. Kolmas luokka kaan oli suurin ja siihen kuuluivat k\xc3\xb6yh\xc3\xa4t ihmiset.Alimpanna oli dapomien joukko: el\xc3\xa4m\xc3\xa4ss\xc3\xa4\xc3\xa4n ep\xc3\xa4onnistuneet ihmiset, sopeutumattomat ja jopa hullut tai hullua teeskentelev\xc3\xa4t ihmiset.  Kiowien sijoitukset eri luokissa vaihtelivat vuosittain. Soturi saattoi tehd\xc3\xa4 suuren uroty\xc3\xb6n ja nousta sen my\xc3\xb6t\xc3\xa4 arvostuksessa korkealle. Toinen taas saattoi ep\xc3\xa4onnistua sodassa ja pudota alemmalle sosiaaliselle tasolle. Samoin oli henkimiesten laita. Ep\xc3\xa4onnistuneet parannusyritykset pudottivat parantajan tasoa luokituksessa._NEWLINE_Kiowien soturiseuroista koitsenko oli nimekk\xc3\xa4in. Se koostui kymmenest\xc3\xa4 rohkeimmasta soturista, jotka oli koottu eri seurojen valioista.\n_START_SECTION_\nNaiset ja avioel\xc3\xa4m\xc3\xa4\n_START_PARAGRAPH_\nRauhan aikana, kun kiowasoturit vartioivat kyli\xc3\xa4\xc3\xa4n, naiset ahersivat monissa eri askareissa. He huolehtivat peltot\xc3\xb6ist\xc3\xa4, ompelivat vaatteet ja valmistivat ruoat. Lis\xc3\xa4ksi heille kuului orjien johtaminen, koirien hoito, ja tiipiiden kokominen sek\xc3\xa4 purkaminen. Naiset poimivat hedelm\xc3\xa4t, juuret, marjat ja p\xc3\xa4hkin\xc3\xa4t. Lis\xc3\xa4ksi naiset olivat joka hetki valmiina nopeaan leirinmuuttoon. H\xc3\xa4lytyksen tullessa tiipiit ja muu omaisuus pakattiin puolessa tunnissa. N\xc3\xa4in saatettiin pelastaa koko leirikunnan henki. Hevosten ja koirien vet\xc3\xa4m\xc3\xa4t reet kuljettivat vanhukset, lapset ja pakatun irtaimiston. Usein vihollinen l\xc3\xb6ysi vain tyhj\xc3\xa4n leiripaikan, jonka kaikki asukkaat oli siirretty turvaan._NEWLINE_Hyv\xc3\xa4ksytt\xc3\xa4v\xc3\xa4 avioliittoik\xc3\xa4 oli tyt\xc3\xb6ille 14 ja pojilla 16 vuotta. Seka-avioliittoja yli heimorajojen esiintyi. Moniavioisuus oli sallittu, mutta aviovaimojen m\xc3\xa4\xc3\xa4r\xc3\xa4 ylitti harvoin kahta. Maineikkaan kiowap\xc3\xa4\xc3\xa4llik\xc3\xb6n Dohosanin esivanhemmissa virtasi crow-intiaanien verta. Toisen suuren johtajan, Satankin, \xc3\xa4iti oli sarcee-heimosta l\xc3\xa4ht\xc3\xb6isin. Avioliitto j\xc3\xa4rjestettiin yleisesti lahjoittamalla hevosia tyt\xc3\xb6n vanhemmille. Lahjoituksen takana oli tuleva aviomies tai h\xc3\xa4nen koko sukunsa. Avioerot olivat k\xc3\xa4yt\xc3\xa4nn\xc3\xb6ss\xc3\xa4 helppoja, mutta niihin p\xc3\xa4\xc3\xa4dyttiin harvoin. Aviorikoksesta kiinni joutunut mies saattoi maksaa teostaan luopumalla osasta omaisuuttaan. Vastaavaan tekoon syyllistynyt nainen joutui varhaisemmassa kulttuurissa maksamaan hairahduksensa nen\xc3\xa4n, joskus jopa hengen menetyksell\xc3\xa4. Tavasta luovuttiin my\xc3\xb6hemmin, mutta eronneen naisen asema ei ollut kadehdittava.'